SK Úradný vestník Európskej únie C 44/8

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 44/05

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„SZEGEDI FŰSZERPAPRIKA-ŐRLEMÉNY“ ALEBO „SZEGEDI PAPRIKA“

ES č.: HU-PDO-0005-0395-21.10.2004

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Földművelésügyi és Vidékfejlesztési Minisztérium – Élelmiszerlánc-elemzési Főosztály Adresa: Budapest Kossuth Lajos tér 11. 1055 MAGYARORSZÁG/HUNGARY Tel. +36 13014419 Fax +36 13014808 e-mail: zobore@fvm.hu

2. Skupina:

Názov: Szegedi Fűszerpaprika Konzorcium Adresa: Szeged-Szőreg Szerb u. 173. 6771 MAGYARORSZÁG/HUNGARY Tel. +36 62558390 Fax +36 62405120 e-mail: szokol@rubinpaprika.hu Zloženie: Výrobcovia/Spracovatelia ( X ) Ostatní ( )

3. Druh výrobku:

Trieda 1.8 – Koreniny

4. Špecifikácia:

[prehľad požiadaviek podľa článku 4 ods. 2 nariadenia (ES) č. 510/2006]

4.1. Názov:

„Szegedi fűszerpaprika-őrlemény“ alebo „Szegedi paprika“

4.2. Opis:

Produkt „Szegedi fűszerpaprika-őrlemény“ alebo „Szegedi paprika“ je vyrábaný rozomletím vysušeného plodu koreninovej papriky (Capsicum annuum L. var. longum DC.) vypestovanej zo štátom uznaného druhu osiva v regióne Szeged.

Na výrobu produktu „Szegedi fűszerpaprika-őrlemény“ alebo „Szegedi paprika“ môžu byť ako surovina použité tieto druhy papriky: Bíbor, Bolero, Délibáb, Fesztivál, Folklor, Kárminvörös, Mihályteleki, Napfény, Remény, Rubinvörös, Sláger, Szegedi F-03 (štipľavá), Szegedi nem csípős 57 – 13 (neštipľavá), Szegedi 178 (štipľavá), Szegedi 179 (štipľavá), Szegedi 20, Szegedi 80, Viktória a Zuhatag.

Organoleptické vlastnosti:

Organoleptické vlastnosti sladkej papriky „Szegedi fûszerpaprika-õrlemény“ alebo „Szegedi paprika“:

— Vzhľad: rovnomerný, homogénny, s dostatočnou jemnosťou mletia, teda bez granúl a mozaikovosti,

— Farba: od intenzívnej ohnivočervenej farby až po svetlejšiu červenú,

— Aróma: má intenzívnu, korenistú vôňu pripomínajúcu pečenú zeleninu,

— Chuť: je typicky sladkastá pripomínajúca dozretú a upečenú tekvicu, čerstvé záhradné rastliny, s dlhotrvajúcou jemnou, príjemnou korenistou, neštipľavou arómou, t. j. obsah kapsaicínu neprekračuje hodnotu 100 mg/kg.

Štipľavá mletá paprika má okrem vyššie uvedenej charakteristiky aj dominantnú štipľavú chuť. Intenzitu štipľavosti udáva obsah kapsaicínu. Ak je obsah kapsaicínu medzi 100 – 200 mg/kg, mletá paprika je len mierne štipľavá, ak prekročí hodnotu 200 mg/kg, je štipľavá.

Fyzikálno-chemické vlastnosti:

—

—

Celkové množstvo farbív v sušine pri balení výrobku, minimum, g/kg (2) alebo množstvo farbív pri balení výrobku, jednotky ASTA, minimum (2) 3,9 120 Povolená strata celkového množstva farbív mesačne, maximum, jednotky ASTA (3) 5 Obsah vlhkosti, maximum, % (m/m) 11,0 Obsah piesku v sušine, maximum, % (m/m) 0,5

—

4.3. Zemepisná oblasť:

Surovinou pri výrobe produktu s chráneným označením pôvodu „Szegedi fűszerpaprika-őrlemény“ alebo „Szegedi paprika“, môže byť iba surová koreninová paprika vypestovaná na katastrálnych územiach týchto obcí regiónu Szeged: Algyő, Ambrózfalva, Apátfalva, Árpádhalom, Ásotthalom, Baks, Balástya, Bordány, Csanádpalota, Csanytelek, Csengele, Csikóspuszta, Csongrád, Derekegyháza, Deszk, Dóc, Domaszék, Eperjes, Fábiánsebestyén, Felgyő, Ferencszállás, Forráskút, Földeák, Hódmezővásárhely, Királyhegyes, Kistelek, Kiszombor, Klárafalva, Kövegy, Kútvölgy, Kübekháza, Magyarcsanád, Makó, Maroslele, Mártély, Mindszent, Mórahalom, Nagyér, Nagylak, Nagymágocs, Óföldeák, Ópusztaszer, Öttömös, Pitvaros, Pusztaszer, Rákos, Röszke, Rúzsa, Sándorfalva, Szatymaz, Szeged, Szegvár, Székkutas, Szentes, Tiszasziget, Tompahát Tömörkény, Újszentiván, Üllés, Zákányszék, Zsombó; Battonya, Békéssámson, Csanádalberti, Csanádapáca, Csorvás, Dombegyház, Gábortelep, Gádoros, Gerendás, Kardoskút, Kaszaper, Kisdombegyház, Kunágota, Magyarbánhegyes, Magyardombegyház, Magyartés, Medgyesbodzás, Medgyesegyháza, Mezőhegyes, Mezőkovácsháza, Nagybánhegyes, Nagyszénás, Orosháza, Pusztaföldvár Tótkomlós, Végegyháza; Csólyospálos.

Rovnako aj výroba a balenie produktu musia byť realizované v tejto zemepisnej oblasti.

4.4. Dôkaz o pôvode:

Vysledovateľnosť pôvodu produktu je zabezpečená prostredníctvom registrácie výrobcov a spracovateľov, príslušných dokumentov vyhotovených počas pestovania a spracovania, dátumov trvanlivosti uvádzaných na obale produktu, čísel šarže (číslo LOT), resp. očíslovaných štítkov vydávaných Konzorciom.

Na dodržiavanie predpisov dohliada príslušný regionálny úrad Poľnohospodárskeho riadiaceho úradu (Mezőgazdasági Szakigazgatási Hivatal).

4.5. Spôsob výroby:

Prvým krokom výrobného procesu je odborná príprava pôdy, na ktorej sa budú pestovať rastliny, potom nasleduje priamy výsev alebo výsadba priesad, podľa zvoleného spôsobu pestovania. Pri výsadbe sú priesady predpestované v období od konca februára do začiatku apríla. V máji sú ručne alebo strojom vysádzané na konečné miesto. Priamy výsev sa uskutočňuje začiatkom apríla.

V priebehu pestovania sú vykonané tieto manuálne alebo strojové agrotechnické operácie potrebné pre optimálny vývoj rastlín koreninovej papriky: polievanie, hnojenie a ochrana rastlín.

Zber čerstvej koreninovej papriky sa realizuje vo viacerých etapách podľa prebiehajúceho procesu dozrievania.

Zozbierané paprikové struky sa v optimálnom prípade nechajú ešte dva týždne dozrievať (skladované na dobre vetranom mieste), a to spôsobom vyplývajúcim z technických možností pestovateľov.

Následne sa dodatočne dozreté plody pripravia na sušenie: vykoná sa ich triedenie, umývanie, krájanie. Tieto výrobné operácie majú zásadný vplyv na kvalitu finálneho produktu.

Sušenie koreninovej papriky sa môže uskutočňovať vo vrecúškach zavesených pod strechou, v komorových alebo pásových sušiarňach. Po dokončení procesu sušenia sa obsah vody v čerstvých paprikových plodoch zníži z pôvodných asi 80 % pod 10 %.

Nakrájaná koreninová paprika sa po vysušení rozomelie prechodom medzi vodorovne uloženými pármi kameňov, ktorých vzájomná poloha je nastavená tak, aby sa zabezpečil potrebný charakter mletého prášku. Význam mletia prostredníctvom mlecích kameňov spočíva v tom, že sa koreninová paprika zohreje medzi kameňmi, vplyvom zohriatia a drvenia zo semien papriky vystúpi olej a rozpúšťa farbivá nachádzajúce sa v pokožke papriky, ktoré sú v oleji rozpustné, a obalí rastlinné častice koreninovej papriky, čím mletý prášok nadobudne rovnomernú farbu.

Poslednou fázou procesu mletia je kondicionovanie, pri ktorom pridávaním pitnej vody a pri intenzívnom miešaní môže zvýšiť obsah vody mletého prášku o 1,5 – 3 %. Kondicionovanie zohráva dôležitú úlohu pri vytváraní vizuálneho vzhľadu mletej papriky, nakoľko zaisťuje v mletej paprike vytvorenie takého optimálneho prostredia s 8 – 11 % obsahom vody, v ktorom bioaktívne zložky koreninovej papriky rozvinú svoje ochranné účinky na prírodné farbivá.

Po ukončení mletia mlecími kameňmi sa mletá paprika preoseje cez sito s veľkosťou otvorov ≤ 0,5 mm a následne zabalí, a to spôsobom a do obalu v súlade s hygienickými predpismi pre potraviny.

Uvedené dodatočného dozrievanie a mletie mlecími kameňmi, ako aj kondicionovanie zásadným spôsobom ovplyvňujú výslednú kvalitu výrobku. Táto kvalita môže byť zaručená iba bezodkladným zabalením finálneho produktu, aby sa nezmenil obsah vody nastavený v procese kondicionovania. Tieto procesy si v dôsledku svojej zložitosti vyžadujú špecifické odborné znalosti, ktoré sú dostupné len v danej zemepisnej oblasti. Každú jednu výrobnú fázu, ako je pestovanie surovín, spracovanie a balenie produktu „Szegedi fűszerpaprika-őrlemény“ alebo „Szegedi paprika“, je potrebné realizovať na geografickom území uvedenom v bode 4.3., a to nielen z dôvodu zaručenia pôvodu produktu, ale aj zabezpečenia jeho kvality.

4.6. Súvislosti:

Prvá písomná zmienka o spojitosti koreninovej papriky s regiónom Szeged pochádza z roku 1748. Paprika sa najskôr stáva populárnou ako ozdobná a liečivá rastlina a iba neskôr sa mení na dominantnú koreninu maďarskej kuchyne. Kým rozsah jej pestovania do polovice 19. storočia zostáva na úrovni rodinných potrieb, na prelome storočia už jej spracovávanie nadobúda rozmery priemyselnej výroby a rozvíja sa obchodovanie s týmto artiklom. Pestovanie papriky v tomto regióne vychádza z mestskej časti Szeged-Alsóváros, keďže obyvatelia tejto mestskej časti boli prví, ktorí sa začali zaoberať pestovaním papriky na pôdach s čiernym pieskom v blízkosti mesta Szeged „na záplavovom území rieky Tisza“. Výmera osevnej plochy koreninovej papriky v okolí mesta Szeged narástla od prelomu storočia do 30. rokov 20. storočia z 2 000 na 5 000 jutrov. Po skončení I. svetovej vojny sa so segedínskou paprikou, ktorá bola predtým dostupná iba v lekárňach, postupne oboznámili v Rakúsku aj v Nemecku, rozvinul sa aj export do USA. V roku 1934 bolo okolie mesta Szeged prehlásené za chránenú pestovateľskú oblasť a mletý paprikový prášok vyrobený z koreninovej papriky mimo tejto oblasti bolo zakázané predávať pod názvom „szegedi paprika“. V tomto období sa už väčšina pestovateľov v tomto regióne zaoberala pestovaním papriky cez 3 – 4 generácie, počet mlynov dosiahol 10 – 20.

Mletá paprika sa vyrába z rôznych druhov papriky z regiónu Szeged, ktoré majú previsnuté a podlhovasté plody. Tieto druhy, ktoré si zachovali svoj genetický základ, sa vďaka viac ako storočnej šľachtiteľskej práci výborne prispôsobili pôdnym a klimatickým podmienkam tohto regiónu. Výroba mletej papriky – po dodatočnom dozrievaní plodov koreňovej papriky, ich triedení, umývaní a šetrnom sušení – sa realizovala rozomletím strukov mlecími kameňmi, čím sa dosahovala najlepšia kvalita. Po zomletí sa prášok rozprestrel v chladnej komore na jednu noc, kde nasiakol potrebnú vlhkosť zo vzduchu. Proces kondicionovania využívaný v súčasnej výrobnej technológii je založený práve na tomto kroku tradičného sedliackeho spôsobu spracovania.

Výnimočnosť produktu nespočíva iba v spomenutej, niekoľko sto rokov starej starostlivosti, v akumulovaných odborných znalostiach a v spôsobe tradičného spracovania, ale aj v agroklimatických parametroch regiónu. V pestovateľskej oblasti mesta Szeged, na územiach vzniknutých v geologickej prítomnosti (holocén), ktoré boli často premývané vodou riek, sa na prirodzených záplavových územiach riek Körös, Maros a Tisza vytvorili lužné a rašelinové pôdy s dobrým vodným režimom a vysokým obsahom humusu. Rieka Tisza dodávala na toto územie sprašové, bahnisté usadeniny, rieka Maros piesky a Körös jemné piesky. Na týchto špecifických nánosoch troch riek vznikla pôda, ktorá sa ľahko zohrieva, menej puká, má dobrý vzdušný a vodný režim a neobsahuje soli, čo umožnilo pestovanie daných druhov koreninovej papriky, vyšľachtených v tomto regióne.

Počet slnečných hodín regiónu Szeged, ktorý patrí medzi najteplejšie regióny krajiny, dosahuje ročne okolo 2 000 hodín (na porovnanie južnejšie položené pestovateľské krajiny papriky majú asi 3 000 slnečných hodín), preto koreninová paprika v týchto klimatických podmienkach nikdy nedosiahne takú zrelosť, ako v slnečnejších krajinách: táto skutočnosť zapríčiňuje, že paprikové struky pri zbere stále obsahujú cukor. Charakteristickú sladkastú chuť mletého prášku spôsobuje kondenzačná reakcia časti tohto cukru s bielkovinami paprikového struku, karamelizácia cukru počas sušenia a mletia, ako aj rastlinný olej pochádzajúci zo semien plodov.

Teplotné nároky koreninovej papriky v období pestovania predstavujú minimálne 3 000 °C, pričom táto hodnota v regióne mesta Szeged dosahuje 3 400 °C. Táto skutočnosť je zárukou toho, že koreninová paprika pestovaná v tomto regióne po dozretí nadobudne peknú červenú farbu. Charakteristická farba mletého papriky sa získava dodatočným dozrievaním paprikových plodov, čo je krokom, ktorý predchádza sušeniu v tradičnom výrobnom procese. Tento proces je súčasne spojený aj s klimatickými charakteristikami regiónu z dôvodu, že kvalitatívne vlastnosti dočervena dozretých plodov, ktorými sú tieto druhy genetickými nositeľmi, na konci relatívne krátkeho pestovateľského obdobia sa vytvoria iba čiastočne. Prostredníctvom dodatočného dozrievania sa môžu získavať ďalšie kvalitatívne vlastnosti. V paprikových plodoch sa počas dodatočného dozrievania súčasne s prirodzeným schnutím (strata vody) zníži obsah cukru, ale vždy v nich zostáva aj zvyškový cukor, ktorý udáva charakteristickú chuť produktu. Zároveň sa popri zvyšovaní podielu červených farbív zvyšuje aj celkové množstvo farbív o 30 – 50 %. Mletý prášok vyrobený z dodatočne dozrievaných plodov má vyšší obsah farbív, ktoré sú stabilnejšie, ako prášok vyrobený z čerstvých plodov mletých bezprostredne po sušení.

Označenie pôvodu bolo zaregistrované maďarským patentovým úradom (Magyar Szabadalmi Hivatal) 27. novembra 1998 (registračné číslo 3), kým Medzinárodný úrad Svetovej organizácie duševného vlastníctva v zmysle Lisabonskej dohody zapísala označenie pôvodu do medzinárodného registra 6. mája 1969 pod poradovým číslom 502.

4.7. Kontrolný orgán:

Názov: Mezőgazdasági Szakigazgatási Hivatal Központ, Élelmiszer- és Takarmánybiztonsági Igazgatóság Adresa: Budapest Mester u. 81. 1095 MAGYARORSZÁG/HUNGARY Tel. +36 4563010 Fax — e-mail: oevi@oai.hu

4.8. Označovanie:

Na obale produktu – okrem údajov predpísaných platnými právnymi predpismi – treba uviesť názov „Szegedi fűszerpaprika-őrlemény“ alebo „Szegedi paprika“ – a po zápise do registra Spoločenstva – označenie „chránené označenie pôvodu“ alebo jeho skratku, ako aj súvisiaci symbol Spoločenstva.

Členovia Konzorcia označia každý jednotkový obal očíslovaným štítkom, ktorý vydáva Konzorcium. Výrobca musí viesť evidenciu použitých očíslovaných štítkov.

(1) Ú. V. EÚ L 93, 31.3.2006, s. 12.

(2) Množstvo farbív v mletej paprike môže byť aj vyššie na základe individuálnych požiadaviek zákazníka, skutočné množstvo farbív produktu treba uviesť na sprievodnom certifikáte kvality dodávaného tovaru.

(3) Na zachovanie kvality mletého prášku môže byť poskytnutá maximálne 12 mesačná záručná lehota.